Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για τη Νότιο Αφρική (ΑΚΕ-ΕΕ 2144/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

- υπενθυμίζοντας τα προηγούμενα ψηφίσματά της για την κατάσταση των διμερών διαπραγματεύσεων για τις μελλοντικές σχέσεις μεταξύ της Νοτίου Αφρικής και της ΕΕ,

Α. αναγνωρίζοντας τη συνεχιζόμενη φτώχεια και υπανάπτυξη που κληροδότησε στη Νότιο Αφρική η περίοδος του apartheid,

Β. δεχόμενη με ικανοποίηση την έναρξη επίσημων διαπραγματεύσεων μεταξύ της ΕΕ και της Νοτίου Αφρικής προς ολοκλήρωση σειράς συμφωνιών για το εμπόριο, την αλιεία, τον οίνο και τα αλκοολούχα ποτά και την υπό όρους προσχώρηση στη Λομέ στις αρχές του έτους, και θεωρώντας ότι το περιεχόμενο αυτών των συμφωνιών πρέπει να αντικατοπτρίζει τις έντονες πολιτικές δηλώσεις της ΕΕ στις 19 Απριλίου 1994 για την υποστήριξη τόσο της Νοτίου όσο και της νότιας Αφρικής και τη Δήλωση του Βερολίνου του Σεπτεμβρίου 1994,

Γ. δεχόμενη με ικανοποίηση τη δήλωση της ΕΕ, στα πλαίσια των διαπραγματεύσεων αυτών, υπέρ της ιδέας μιας σταδιακής Συμφωνίας Εμπορίου και Ανάπτυξης με τη Νότιο Αφρική, και πεπεισμένη για το γεγονός ότι κάθε εμπορική συμφωνία ΕΕ-Νοτίου Αφρικής πρέπει να βασίζεται στην αναγνώριση του διαφορετικού μεγέθους και επιπέδου ανάπτυξης των οικονομιών της ΕΕ και της Νοτίου Αφρικής και στη σχετική σημασία κάθε εταίρου στο εμπόριο του άλλου,

Δ. παρατηρώντας ότι έχει πραγματοποιηθεί σημαντική πρόοδος στις διαπραγματεύσεις για την προσχώρηση της Νοτίου Αφρικής στη Σύμβαση της Λομέ από τότε που η κυβέρνηση της Νοτίου Αφρικής παρουσίασε τη διαπραγματευτική της εντολή που προβλέπει μία εμπορική και αναπτυξιακή συμφωνία αντί της ζώνης ελεύθερων συναλλαγών που προτείνει η ΕΕ,

Ε. αναγνωρίζοντας το γεγονός ότι ενώ ο κατάλογος της ΕΕ για τα εξαιρούμενα της φορολογίας προϊόντα συνιστά μόνο το 4 % των συνολικών εισαγωγών από τη Νότιο Αφρική, συνιστά περίπου το 40 % των προϊόντων με τα οποία θα μπορούσε η Νότιος Αφρική να επωφεληθεί μιας συμφωνίας ελεύθερων συναλλαγών,

ΣΤ. ανησυχώντας για την εισαγωγή «εξάρτησης» μεταξύ της έγκρισης του Πρωτοκόλλου της Λομέ για τη Νότιο Αφρική από την ΕΕ και της προόδου των διαπραγματεύσεων για τη σύναψη αλιευτικής συμφωνίας ΕΕ/Νοτίου Αφρικής,

Ζ. υποστηρίζοντας πλήρως τις προσπάθειες για να εξασφαλιστεί ότι κάθε συναπτόμενη συμφωνία θα λαμβάνει υπόψη τον αντίκτυπο επί της περιοχής της νότιας Αφρικής, και ιδίως επί των άλλων μελών της SACU (Τελωνειακής Ένωσης της Νότιας Αφρικής) και της SADC (Κοινότητας για την Ανάπτυξη της Νότιας Αφρικής),

Η. ανησυχώντας για την καθυστέρηση της κοινοποίησης των αποτελεσμάτων της μελέτης που χρηματοδότησε η Επιτροπή για τις περιφερειακές επιπτώσεις των εμπορικών διαπραγματεύσεων ΕΕ-Νοτίου Αφρικής,

Θ. ανησυχώντας έντονα για τις απώλειες εισοδημάτων που προκαλούν στους παραγωγούς βοείου κρέατος ολόκληρης της νότιας Αφρικής οι επιδοτούμενες εξαγωγές βοείου κρέατος της ΕΕ προς τη Νότιο Αφρική, και παρατηρώντας ότι, ως αποτέλεσμα αυτών των επιδοτήσεων, η τιμή του εκτελωνισμένου βοείου κρέατος της ΕΕ ανέρχεται περίπου στο ήμισυ της χονδρικής τιμής στη Νότιο Αφρική,

1. καλεί το Συμβούλιο της ΕΕ να δεχτεί το αίτημα της κυβέρνησης της Νοτίου Αφρικής για το διαχωρισμό της διαπραγμάτευσης της εμπορικής συμφωνίας από αυτήν της υπό όρους προσχώρησης στη Σύμβαση Λομέ 7

2. καλεί την διαπραγματευτική ομάδα της Επιτροπής να πάρει όλα τα απαραίτητα μέτρα για την ολοκλήρωση των διαπραγματεύσεων για την προσχώρηση της Νοτίου Αφρικής στη Σύμβαση Λομέ μέχρι τη συνάντηση του Συμβουλίου Υπουργών ΑΚΕ-ΕΕ στις 24-25 Απριλίου 1997 στο Λουξεμβούργο 7

3. ζητεί να υπάρχει μεγαλύτερη ασυμμετρία περιεχομένου σε κάθε αμοιβαία εμπορική συμφωνία ΕΕ-Νοτίου Αφρικής 7

4. καλεί το Συμβούλιο Γενικών Υποθέσεων της ΕΕ να απορρίψει κάθε σύνδεση και να εγκρίνει το τόσο καθυστερημένο Πρωτόκολλο της Λομέ για την προσχώρηση της Νοτίου Αφρικής στη Σύμβαση της Λομέ, ούτως ώστε να καταστεί δυνατή η προσχώρηση κατά την επικείμενη Συνεδρίαση του Μικτού Συμβουλίου ΑΚΕ/ΕΕ του Απριλίου, προκειμένου να γίνει χρήση του άρθρου 364 της Σύμβασης Λομέ 7

5. καλεί την ΕΕ να δώσει στη Νότιο Αφρική το δικαίωμα να υποβάλει προσφορές για συμβόλαια τόσο από το 7ο όσο και από το 8ο ΕΤΑ 7

6. καλεί την Επιτροπή Τελωνειακής Συνεργασίας ΑΚΕ-ΕΕ, στο πλαίσιο των κανόνων σώρευσης, να διασαφηνίσει ταχέως και πλήρως τον όρο «ad hoc» κατά τρόπο που να προωθεί αυξημένες ροές περιφερειακών επενδύσεων από τη Νότιο στη νότια Αφρική 7

7. καλεί την Επιτροπή να διαθέσει σε όλα τα μέλη της ΣΙΕ αντίγραφα της μελέτης για τις περιφερειακές επιπτώσεις των εμπορικών διαπραγματεύσεων ΕΕ-Νοτίου Αφρικής 7

8. καλεί την Επιτροπή να υποβάλει συγκεκριμένες προτάσεις ούτως ώστε να μπορεί να αντιμετωπιστεί πλήρως το κόστος προσαρμογής των χωρών BLNS που θα προκύψει από μία αμοιβαία εμπορική συμφωνία ΕΕ-Νοτίου Αφρικής 7

9. πιστεύει ότι, προς το συμφέρον της ισόρροπης περιφερειακής ανάπτυξης της νότιας Αφρικής, η εξάλειψη των δασμών θα πρέπει να εισαχθεί μόνον αφού έχουν εξαλειφθεί οι δασμοί επί των εισαγωγών από γειτονικές χώρες της SADC, ούτως ώστε να μπορέσουν οι γειτονικές χώρες να επωφεληθούν πλήρως από την αδασμολόγητη πρόσβαση στην αγορά της Νοτίου Αφρικής 7

10. καλεί την Επιτροπή να δώσει ιδιαίτερη προσοχή στο ζήτημα της προοδευτικής κατάργησης των δασμών στα πλαίσια της εκ μέρους της προσέγγισης των διεξαγόμενων διαπραγματεύσεων με τη Νότιο Αφρική 7

11. καλεί τους Υπουργούς Γεωργίας της ΕΕ να παύσουν να επιδοτούν τις εξαγωγές βοείου κρέατος της ΕΕ προς τη Νότιο Αφρική, σύμφωνα με το αίτημα της Κυβέρνησης της Νοτίου Αφρικής του Αυγούστου 1996 7

12. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή και στην Κυβέρνηση της Νοτίου Αφρικής.